'Regering skuif mislukking op private sektor af' - Arbeid - Republikein
Monday, October 19th, 09:38:04
'Regering skuif mislukking op private sektor af'
23 April 2020 | Arbeid
Denver Kisting en Ronelle Rademeyer – Die sekretaris-generaal van die Nasionale Unie vir Namibiese Werkers (NUNW), mnr. Job Muniaro, het gistermiddag by navraag gesê hy is "heeltemal" ten gunste van die regulasies wat afgekondig is.
Volgens hom gebruik sommige werkgewers die Covid-19-pandemie as verskoning om van werknemers ontslae te word.
Muniaro meen talle werknemers moes reeds die afgelope jare vir lief neem met geen salarisverhogings vanweë die sukkelende ekonomie.
Derhalwe, sê hy, is dit onaanvaarbaar om werknemers óf uit diens te stel óf hul lone te verminder. "Die werknemers het reeds genoeg opgeoffer."
'n Werknemer wat maandeliks 'n huis- en motorpaaiement moet betaal en vir sy gesin en uitgebreide familie moet sorg, sal nie met 'n verminderde loon kan oorleef nie, sê Muniaro. "Jy probeer nie jou maatskappy red nie, jy plant die sade vir burgeroorlog," het hy gewaarsku. "Die regulasies kom nie uit die bloute nie. Dit is 'n manier om te sien hoe ons mekaar kan help om die situasie te hanteer. Sommige mense het begin om Covid-19 te misbruik om van hul werknemers ontslae te word. Covid-19 is nie 'n wet nie – dis 'n siekte."
Mnr. Tim Parhouse, die oud-sekretaris-generaal van die Namibië Werkgewersfederasie (NEF), meen die regulasies is "uiters onredelik".
Van sy eie familielede moes die afgelope ruk salarisbesnoeiings aanvaar sodat hulle hul werke kan behou, sê hy. Hy het begrip vir werknemers se frustrasies om met minder geld uit te kom, sê hy.
Die nakoming van gister se regulasies sal egter verreikende gevolge hê, maan hy. "Dit is totaal onmoontlik dat maatskappye aan die regulasies kan voldoen."
Hy sê ofskoon die arbeidsministerie aanvoer hulle het wel met rolspelers beraadslaag, "het hulle nie regtig geluister na die private sektor nie en die aangeleentheid deurdink nie."
Maatskappye kan nét kop bo water probeer hou as hulle hul kostes verminder, sê Parkhouse. "Hoewel selfs die NEF gesê het afleggings moet die laaste oorweging wees, is dit onvermydelik."
Oor Muniaro se waarskuwing oor 'n burgeroorlog, sê Parkhouse: "Dít is die tipe stelling wat ons nie tans nodig het nie. Werkgewers – veral kleiner besighede – het nie die reserwes om salarisse onbepaald te befonds nie."
Mnr. Eben de Klerk, eienaar van ISG Risk Services, sê die regering verstaan nie hoe werk besigheid nie. "Hy kondig beleide en regulasies aan wat besighede seermaak. Jy kan nie regulasies uitvaardig wat ondernemings in die private sektor se ondergang beteken nie. Wie gaan pa staan vir die ekonomiese skade wat die land ly?
"Ons bly nie in kommunistiese land nie. Die regering is nou besig om sy mislukking op die private sektor af te skuif, terwyl hy geen opoffering nog van sy kant af gemaak het nie," sê De Klerk.